રાજ્યમાં રમજાન માસના ચાંદને લઈને વિખવાદ ઊભો થતાં ગુજરાત ચાંદ કમિટી દ્વારા સ્પષ્ટતા કરવામાં આવી હતી. જેમાં કેટલાક તત્વો દ્વારા સમાજમાં ભાગલા પાડવાની ચેષ્ટા કરવામાં આવી હોઈ તેને સખત શબ્દોમાં વખોડી કાઢી હતી. ૧૬મીએ રાતે રમજાન માસનો ચાંદ દેખાયાની ચાંદ કમિટી દ્વારા જાહેરાત કરાયા બાદ શહેરની કેટલીક મસ્જિદોમાં ચાંદ દેખાયો ન હોઈ લોકોને રોજા ન રાખવાની સુચના અપાઈ હતી, જેને લઈને વિવાદ ઊભો થયો હતો. આ મુદ્દે ચાંદ ન દેખાયાની જાહેરાત કરનારા અગ્રણીઓ અને ગુજરાત ચાંદ કમિટી બંને એક બીજા પર ઠીકરૂ ફોડવાનો પ્રયાસ કરી રહ્યા છે. જોકે, શુક્રવારે ચાંદ કમિટી દ્વારા જે લોકોની ગવાહીથી ચાંદ દેખાયો હોવાની જાહેરાત કરી હતી તેમને મીડિયા સમક્ષ હાજર કરાયા હતા.